आजदेखि पेट्रोल सहज : निगम
आयल निगमले सोमबारदेखि पेट्रोलका लागि लाइन बस्न नपर्ने जनाएको छ । दैनिक मागभन्दा आइतबार दोब्बर पेट्रोल वितरण भएकाले लाइन बस्न नपर्ने निगमले दाबी गरेको छ । ‘सामान्य अवस्थामा ४ सयदेखि ४ सय ५० किलोलिटर पेट्रोल वितरण हुन्छ । 
काठमाडौं — आयल निगमले सोमबारदेखि पेट्रोलका लागि लाइन बस्न नपर्ने जनाएको छ । दैनिक मागभन्दा आइतबार दोब्बर पेट्रोल वितरण भएकाले लाइन बस्न नपर्ने निगमले दाबी गरेको छ । ‘सामान्य अवस्थामा ४ सयदेखि ४ सय ५० किलोलिटर पेट्रोल वितरण हुन्छ । सोमबार ७ सय किलोलिटर पेट्रोल वितरण गर्दै छौं,’ निगमका प्रवक्ता भानु खनालले भने, ‘सोमबार बेलुकीदेखि लाइन बस्नु पर्दैन ।’ उनका अनुसार निगमले आइतबार ८ सय २० किलोलिटर पेट्रोल वितरण गरेको थियो ।खनालले सोमबार दिउँसो नै पेट्रोलपम्प अगाडि लाइन कम भइसकेको दाबी गर्दै भने, 'माग भन्दा दोब्बर बाँडिरहेका छौं । त्यसैले बेलुकीसम्ममा लाइन कम हुन्छ । बस्नै पर्दैन ।'निगमले संशोधन गरेको ‘पेट्रोलियम पदार्थको ढुवानी विनियमावली’ मार्फत ट्यांकरबाट इन्धन चोर्ने व्यक्तिलाई ५ गुणा क्षतिपूर्ति जरिवाना गर्ने, कम्तीमा ५ वटा ट्यांकर हुनुपर्नेलगायत बुँदा राखेर कडाइ गरेपछि व्यवसायीले आपत्ति जनाएका थिए । विनियमावली तत्काल संशोधन गर्नुपर्ने माग राख्दै माघमा आपूर्ति मन्त्रालय र निगममा ज्ञापन पत्र बुझाएका थिए । विरोधस्वरूप ट्यांकर चालकले शुक्रबार इन्धन ढुवान गरेनन् । भोलिपल्ट बिदाका दिन परेका हुनाले पूर्ण रूपमा इन्धन वितरण भएन । जसले गर्दा पेट्रोल पम्पहरूमा सर्वसाधारणको लाइन देखिएको थियो । ‘इन्धन आपूर्तिमा कुनै समस्या छैन । शुक्रबार हडताल र भोलिपल्ट सार्वजनिक बिदा भएकाले पूर्ण रूपमा वितरण भएन । जसले गर्दा अभावजस्तो देखिएको हो,’ निगमका बिक्री वितरण विभाग निर्देशक सीताराम पोखरेलले भने । शनिबार सार्वजनिक बिदा भए पनि २ सय किलोलिटर पेट्रोल वितरण गरेको उनले दाबी गरे ।खनालका अनुसार आज दिउँसो पेट्रोल ट्यांकर व्यवसायीबीच पनि वार्ता हुँदै छ । 